
Europa-Parlamentets beslutning om ikrafttrædelsen af konventionen om klyngeammunition og EU's rolle

Europa-Parlamentet,

–
der henviser til konventionen om klyngeammunition, der blev vedtaget af 107 lande på diplomatkonferencen i Dublin den 19.-30. maj 2008,

–
der henviser til meddelelse af 30. maj 2008 fra FN's generalsekretær, hvori han opfordrer staterne til straks at undertegne og ratificere denne vigtige aftale og udtaler, at han ser frem til dens hurtige ikrafttrædelse,

–
der henviser til sin beslutning af 20. november 2008 om konventionen om klyngeammunition (P6_TA(2008)0565),

–
der henviser til sin beslutning af 10. marts 2010 om gennemførelse af den europæiske sikkerhedsstrategi og den fælles sikkerheds- og forsvarspolitik (P7_TA(2010)0061),

–
der henviser til forretningsordenens artikel 110, stk. 2,

A.
der henviser til, at konventionen om klyngeammunition har kunnet undertegnes i Oslo siden den 3. december 2008 og derefter i FN's hovedkvarter i New York og vil træde i kraft den første dag i den sjette måned efter den 30. ratifikation, som er den 1. august 2010,

B.
der henviser til, at konventionen om klyngeammunition forbyder brug, produktion, oplagring og overførsel af klyngeammunition som en samlet våbenkategori,

C.
der henviser til, at konventionen om klyngeammunition vil kræve, at de kontraherende stater tilintetgør deres lagre af sådan ammunition,

D.
der henviser til, at konventionen om klyngeammunition vil omfatte nye humanitære normer for bistand til ofre og kræve af staterne, at efterladt eksplosivt krigsmateriel fjernes efter konflikter,

E.
der henviser til, at 20 EU-medlemsstater hidtil har undertegnet konventionen, elleve har ratificeret den, og syv har hverken undertegnet eller ratificeret den,

F.
der henviser til, at efter konventionens ikrafttrædelse den 1. august 2010, vil processen med at tiltræde konventionen blive mere krævende, fordi staterne skal tiltræde konventionen i en ettrinsproces,
G.
der henviser til, at den støtte, som de fleste EU-stater og et uhyre stort antal civilsamfundsorganisationer har udvist, har været afgørende for den vellykkede afslutning af Oslo-processen i form af vedtagelsen af konventionen om klyngeammunition, 

H.
der henviser til, at alle 27 EU-medlemsstaters undertegnelse og ratifikation af konventionen forud for dens ikrafttrædelse den 1. august 2010 ville sende et stærkt politisk signal om en verden uden klyngeammunition og om EU’s målsætning om at bekæmpe spredning af våben, der dræber vilkårligt, 

1.
opfordrer indtrængende alle EU's medlemsstater til at undertegne og ratificere konventionen om klyngeammunition hurtigst muligt, og inden den 1. august 2010, herunder stater, der ikke har undertegnet, såsom Estland, Finland, Grækenland, Letland, Polen, Rumænien, Slovakiet og de stater, der har undertegnet, men endnu ikke ratificeret, såsom Bulgarien, Cypern, Tjekkiet, Ungarn, Italien, Litauen, Holland, Portugal og Sverige, og henviser til, at konventionen træder i kraft den 1. august 2010, og at efter denne dato må stater tiltræde konventionen i en ettrinproces;

2.
Opfordrer indtrængende alle EU-medlemsstater, der har undertegnet konventionen om klyngeammunition, til at benytte enhver lejlighed til at opfordre stater, der ikke er parter i konventionen, til at undertegne og ratificere eller tiltræde konventionen snarest muligt, herunder gennem bilaterale møder, indbyrdes militær dialog og multilaterale fora, som de er forpligtet til i henhold til artikel 21 i konventionen;

3.
opfordrer alle EU-medlemsstater til ikke at træffe foranstaltninger, der kan hindre eller true gennemførelsen af konventionen og bestemmelserne deri; opfordrer navnlig EU-medlemsstaterne til ikke at vedtage, godkende eller efterfølgende indvillige i at være bundet af en eventuel protokol til FN's konvention om visse konventionelle våben (CCW), som tillader anvendelse af klyngeammunition, og som ikke vil være forenelig med forbuddet mod anvendelse af denne form for ammunition i henhold til artikel 1 og 2 i konventionen om klyngeammunition; opfordrer Rådet og EU-medlemsstaterne til hver især at handle i overensstemmelse hermed på næste CCW-møde fra den 30. august til den 3. september 2010 i Genève;

4.
opfordrer indtrængende de EU-medlemsstater, der endnu ikke er part i denne konvention, til at træffe midlertidige foranstaltninger, indtil de tilslutter sig konventionen, herunder til at vedtage et moratorium for brug, produktion og overførsel af klyngeammunition og til snarest muligt at indlede tilintetgørelsen af lagre af klyngeammunition;

5.
opfordrer indtrængende alle stater til at deltage i det kommende første møde mellem kontraherende stater, der finder sted i perioden 8. november – 12. november 2010 i Vientiane, Laos, det land i verden, der er mest forurenet med klyngebomber;

6.
opfordrer indtrængende EU's medlemsstater til at tage skridt til at begynde at gennemføre konventionen, herunder ved at tilintetgøre lagre og sørge for klyngeammunitionsrydning og bistand til ofre, og til at bidrage til økonomisk støtte eller forskellige former for assistance til andre stater til at gennemføre konventionens bestemmelser;

7.
opfordrer indtrængende de EU-medlemsstater, der har undertegnet konventionen, til at vedtage lovgivning om gennemførelse af den på nationalt plan;

8.
opfordrer Unionens højtstående repræsentant for udenrigsanliggender og sikkerhedspolitik til at gøre alt for at sikre, at Unionen tiltræder konventionen om klyngeammunition, hvilket er muligt efter Lissabontraktatens ikrafttrædelse;

9.
opfordrer Unionens højtstående repræsentant for udenrigsanliggender og sikkerhedspolitik til at gøre alt for at fastlægge en strategi for den første revisionskonference i form af en rådsafgørelse om en fælles holdning;

10.
opfordrer Rådet og Kommissionen til i aftaler med tredjelande ud over standardklausulen om ikkespredning af masseødelæggelsesvåben også at medtage en standardklausul om forbud mod klyngeammunition; 

11.
opfordrer Rådet og Kommissionen til at medtage bekæmpelse af klyngeammunition i Fællesskabets støtteprogrammer for at bistå tredjelande med at tilintetgøre lagre og yde humanitær bistand; 

12.
opfordrer indtrængende EU-medlemsstaterne til at være åbne om deres indsats i medfør af denne beslutning og til at rapportere offentligt om deres aktiviteter;

13.
pålægger sin formand at sende denne beslutning til Unionens højtstående repræsentant for den fælles udenrigs- og sikkerhedspolitik, Rådet, Kommissionen, EU-medlemsstaternes regeringer og parlamenter, FN's generalsekretær og Koalitionen mod Klyngebomber (Cluster Munitions Coalition).

